
Ránki György összművészeti törekvései Az ember tragédiájának operaváltozatában

Madách Imre drámai költeménye, Az ember tragédiája a magyar drámairodalom büszkesége, a magyar és ma már a külföldi színjátszás repertoárdarabja. A mű tartalma túlmutat a saját korán, filozófiájának mélysége pedig örök érvényű tanulságokat hordoz. Ránki György volt az első a zeneszerzők sorában, aki vállalkozott a mű operaszínpadi misztériumjátékká való formálására. A mű bemutatója 1970 decemberében volt a Magyar Állami Operaházban. Ránki zenéje a madáchi képsorokat a jellemzés és ábrázolás sokféle módján, sokféle eszközével valósítja meg, valamint mindegyik képhez kapcsolódóan zenei stílustanulmányokat, történelmi zsánereket jelenít meg. A különböző stíluselemeket fölényes kompozíciós és hangszerelő technikával dolgozza fel. Ránki György Madáchcsal való gyürkőzése hatalmas vállalkozásnak tekinthető. A misztérium-opera újszerű műfaja (oratóriumot és táncképeket váltogató Gesamtkunstwerk) tetszést is aratott, de számos vitát is provokált.



